《舞剑篇与陆方义》
清代·邵锡荣

我尝高咏古人《古剑篇》，我欲起舞追飞仙。古来剑解七十二，惜哉后世无人传。

陆生陆生尔且前，我今试舞双龙泉。长兵短接须精练，雌雄闪烁落银霰。

万人力敌莫可当，顷刻风云看百变。忽徐忽疾疑旋蛟，忽连忽断惊飞雁。

耸跃星流身不见。雨打梨花团雪片。陆生此时睹之惊绝神，且愿执鞭追后尘。

慎勿轻携此剑渡江海，只恐双飞出匣归延津。

作者简介：邵锡荣，字景桓，号二峰，仁和人。贡生，官安义知县。有《二峰集》。宋牧仲曰：“二峰学有渊源，又得湖山之助。其诗豪迈宕逸，要能鬯其胸臆所欲吐。视世龊龊规模唐、宋者过之。”